b'\n_START_ARTICLE_\n\xc4\x8cetrta operativna cona\n_START_SECTION_\nUstanovitev in delovanje cone\n_START_PARAGRAPH_\nIV. operativno cono so ustanovili hkrati s preureditvijo slovenske NOV z ukazom Glavnega poveljstva NOV in PO Slovenije dne 26.12.1942. \xc5\xa0tajersko cono so sestavljale naslednje enote: Kamni\xc5\xa1ki partizanski bataljon, Morav\xc5\xa1ki partizanski bataljon, Kozjanski partizanski bataljon, Savinjski partizanski bataljon in Pohorski bataljon. Preureditev II. grupe odredov v IV. operativno cono so izvedli 14. januarja 1943. Ob ustanovitvi so enote cone delovale na kamni\xc5\xa1ko-morav\xc5\xa1kem in zasavskem obmo\xc4\x8dju Gorenjske, na \xc5\xa0tajerskem in na vzhodnem Koro\xc5\xa1kem. Ko so 6. avgusta 1943 ustanovili \xc5\xa0landrovo brigado in je ta od\xc5\xa1la z glavnino borcev IV. operativne cone na Dolenjsko, so to cono ukinili, a \xc5\xbee 19. septembra 1943 obnovili. Glavni \xc5\xa1tab je tedaj \xc5\xa1tabu cone ukazal, da mora takoj za\xc4\x8deti voja\xc5\xa1ke akcije tudi v Prekmurju, ki je tudi spadalo v njeno delovanje. Dne 8. januarja 1944 je bila ustanovljena Zidan\xc5\xa1kova brigada. V za\xc4\x8detku februarja 1944 se je na obmo\xc4\x8dje IV. operativne cone prebila 14. divizija, ki so jo 28. februarja podredili \xc5\xa1tabu cone. Ko so 24. aprila 1944 ustanovili Koro\xc5\xa1ko grupo odredov je bila \xc5\xa1tabu te cone podrejena tudi zahodna Koro\xc5\xa1ka. Dne 7. oktobra 1944 so coni podredili \xc5\xa1e Kokr\xc5\xa1ki odred in s tem se je obmo\xc4\x8dje cone na Gorenjskem \xc5\xa1e raz\xc5\xa1irilo._NEWLINE_Najve\xc4\x8djo operativno mo\xc4\x8d je IV. operativna cona imela poleti in zgodaj jeseni 1944. Pred koncem septembra 1944 so bile \xc5\xa1tabu cone podrejene naslednje enote: 14. divizija s Tom\xc5\xa1i\xc4\x8devo, \xc5\xa0ercerjevo in Bra\xc4\x8di\xc4\x8devo brigado, ter \xc5\xa0landrova in Zidan\xc5\xa1kova brigada, ki ju je od 23. julija 1944 povezoval njun operativni \xc5\xa1tab, ter 5 odredov: Kamni\xc5\xa1ko-zasavski, Kozjanski, Lackov oziroma Pohorski, Vzhodnokoro\xc5\xa1ki in Zapadnokoro\xc5\xa1ki odred, v coni pa je delovala tudi 3. brigada VDV. Na\xc4\x8drt v preoblikovanje cone v korpus ni bil uresni\xc4\x8den, dejansko pa je imel \xc5\xa1tab cone od pomladi 1944 vlogo \xc5\xa1taba korpusa. od konca marca do sredine septembra 1944 so enote cone zavzele ozemlja v Morav\xc5\xa1ki dolini, Zgornji Savinjski dolini na Kozjanskem in Pohorju._NEWLINE_V \xc4\x8dasu osvobojenih ozemelj so v coni ustanovili zaledne voja\xc5\xa1ke enote in oblasti s komandami podro\xc4\x8dij in mest. Ko je jeseni 1944 postala IV. operativna cona za nem\xc5\xa1ko vojsko frontno zaledje, se je mo\xc4\x8dno okrepil nem\xc5\xa1ki pritisk na njene enote. Z ve\xc4\x8d ofenzivnimi akcijami so nem\xc5\xa1ke enote proti koncu leta 1944 razbile in ponovno zasedal osvobojena ozemlja. Od decembra do koneca marca 1945 je bilo za enote cone obdobje hudih naporov in bojev. Dne 12. februarja 1945 je V\xc5\xa0 NOV in POJ ukazal, da se mora \xc5\xa1tab cone s svojimi brigadami prebiti na obmo\xc4\x8dje 7. korpusa, vendar pa je bil 5. aprila ta ukaz preklican. Enote IV. operativne cone so imele potem kot najbolj severni del NOVJ zelo pomebno vlogo v sklepnih operacijah na \xc5\xa0tajerskem in Koro\xc5\xa1kem. Zadnji boji druge svetovne vojne v Evropi so se bili na obmo\xc4\x8dju te cone. Poveljnik Armadna skupina E in vrhovni poveljnik za jugovzhodno Evropo nem\xc5\xa1ki general Alexander L\xc3\xb6hr je 9. maja 1945 v \xc5\xa1tabu cone v Topol\xc5\xa1ici podpisal dokument o vdaji svojih enot. S podpisom tega dokumenta je bila 2. svetovna vojna v Evropi formalno kon\xc4\x8dana, dejansko pa 15. maja 1945, ko so enote 14. divizije in 3. armade v bojih pri Poljani razoro\xc5\xbeile \xc5\xa1e zadnje enote be\xc5\xbee\xc4\x8de L\xc3\xb6hreve armade.'